
Mérhetetlen kincsek őrzői: A Fehérlófia és a Beowulf sárkányai

A sárkány alakját több kultúrkör használta természeti jelenségek magyarázatára: gyakran kapcsolták össze viharral vagy jégesővel, de rendszerint a világvégét is valamely kígyószerű állat őrizte. E mitikus lény máig ható kulturális szerepe azonban ennél sokkal szerteágazóbb. A sárkány ugyanis egyfajta kulturális jelölőként működik: egyrészt specifikus adatokat közöl arról a kultúráról, amelynek produktuma; másrészt jelentésének mélyebb rétegein keresztül képes kapcsolatot teremteni különböző kultúrák között. A dolgozat célja a sárkány e kettős szerepének bemutatása két időben és térben egymástól távol eső szöveg, a Fehérlófia és a Beowulf segítségével.
A dolgozat első fontosabb tézise, hogy a sárkány képes a különböző szövegekben palimpszesztként működni. Sohasem csak egyetlen szűk közösség jelölője, hanem egy tágabb kulturális kontextusé, melyben az adatok egymásra íródtak. Palimpszesztként értelmezem azt is, hogy a két, pogány gyökerű történetet a kereszténység úgy írja újra, hogy az ősibb hagyomány elemei több helyen felfejthetőek maradnak. A továbbiakban arra mutatok rá, hogy a sárkány alakja mindkét esetben emberi és állati elemek keveredéséből jön létre, s a kétféle sárkányábrázolás különbségei csupán az arányok különbözőségéből adódnak. Mindkét esetben igaz azonban, hogy a kulturális kategorizáláshoz hasonlóan a fizikai besorolás is lehetetlen. Mindez azt jelentené, hogy a felhasznált szövegek sárkányai között az egyetlen kapocs a definiálhatatlanság.
Dolgozatomban végül arra a következtetésre jutok, hogy létezik ennél szorosabb összeköttetés is a Fehérlófia és a Beowulf sárkányai között, mégpedig kincsőrző szerepükön keresztül. Igaz, hogy az óangol sárkány aranyat, magyar társai pedig királylányokat őriznek, de mindkét esetben a kincs által kerülnek kapcsolatba az emberi világgal, és csak így tudják betölteni szerepüket a hős küldetésében. Hiszen a sárkány funkciója mindkét történetben azonos: ő az emberfölötti képességekkel megáldott hős méltó ellenfele.



